Christo Davids (20 Augustus 1983, Simonstad) is die tweede oudste van ses kinders in 'n akteursfamilie. Hy is bekend as akteur en skrywer. Sy oupa Goliath Davids het die rol van Selling Komoeti vertolk in die rolprent Fiela se kind, terwyl sy ooms Lloyd Davids en Peter-John David baie betrokke by jeugteater, dramaregisseurs en beoordelaars is. Al sy broers (Lee-Roy, Wesley, Martin en Goliath) is akteurs, terwyl sy suster Jenny-Lee die jongste is. Sy pa is 'n konstruksie-skrynwerker en sy ma 'n onderwyseres. Christo word op Heidelberg in die Kaap groot en studeer verder aan die Universiteit van die Wes-Kaap, waar hy in 2008 'n LL.B.-graad verwerf. Hy is 'n bekende akteur, wat onder andere die belangrike rol van Errol Pieterse vertolk in die gewilde sepie 7de Laan, waarvoor hy in 2012 en 2013 genomineer is vir 'n "You Spectacular"-toekenning as beste akteur en ook vir 'n Tempo-toekenning as beste akteur. In 1994 maak hy sy buiging in die televisiereeks Onder engele en hy word in 1996 vir ’n Artes-toekenning as beste akteur genomineer vir hierdie rol.